FI Euroopan unionin virallinen lehti CE 88/141

(2004/C 88 E/0149)

KIRJALLINEN KYSYMYS P-3375/03

esittäjä(t): Antonios Trakatellis (PPE-DE) komissiolle

(10. marraskuuta 2003)

Aihe: Ydinturvallisuus: yksiköiden käytöstä poistaminen ja kustannusten sisällyttäminen ydinenergian hintaan

Ydinturvallisuuden vahvistaminen on ensisijainen asia sekä Euroopan unionissa kymmenen uuden jäsenvaltion liittymisen yhteydessä että liittymässä olevissa valtioissa ja ehdokasvaltioissa. Komissio on tehtyyn arviointiin perustuen pyytänyt tiettyjen yksiköiden sulkemista, joita ei voida saattaa kansainvälisesti hyväksyttävälle turvallisuustasolle kohtuullisin kustannuksin (Kozloduj 1—4 ja Ignalina 1 ja 2 sekä Bohunice 1 ja 2), ja toisaalta turvallisuuden parantamista muissa ehdokasvaltioiden reaktoreissa tasolle, joka on vertailukelpoinen nykyisin unionissa vastaavantehoisissa reaktoreissa vallitsevan tason kanssa. Bulgarialaisten virkamiesten viime aikoina antamissa lausunnoissa on kuitenkin jälleen esitetty pyyntö neuvotella uudelleen Kozlodujin reaktoreiden 3 ja 4 sulkemisesta, mikä herättää oikeutettua huolta.

Kuinka komissio aikoo turvata sen, että valtiot noudattavat sitoumuksia, jotka ne itse ovat ottaneet kantaakseen komission ja kyseisen valtion (esimerkiksi Bulgarian) välillä allekirjoitetuissa sopimuksissa, ja EU:n kanssa solmittujen kumppanuussuhteiden kunnioittamisen, jotta sellaiset vaaralliset yksiköt suljettaisiin ja poistettaisiin käytöstä, joita ei voida nostaa kansainvälisesti hyväksyttävälle turvallisuustasolle kohtuullisin kustannuksin?

Mitä toimia on toteutettu tai ollaan toteuttamassa, mitä määrärahoja ja lainoja on myönnetty tai ollaan myöntämässä sellaisten vaarallisten reaktoreiden käytöstä poistamiseksi, joita ei voida nostaa kansainvälisesti hyväksyttävälle turvallisuustasolle kohtuullisin kustannuksin, ja mihin toimiin on ryhdytty, jottei hankkeita ja toimia rahoitettaisi valtioissa, jotka rikkovat kantaakseen ottamiaan kansainvälisiä sitoumuksia tai eivät toimi niiden mukaisesti?

Mihin toimiin komissio aikoo ryhtyä, jotta reaktoreiden käytöstä poistamisesta tai nykyaikaistamisesta turvallisuuteen kohdistuvia parannuksia toteuttamalla koituvat ydinenergian ulkoiset kustannukset sisällytettäisiin tämän energian hintaan ja näin vältettäisiin kilpailun vääristymistä unionin sähköenergia-markkinoilla?

Günter Verheugenin komission puolesta antama vastaus

(8. joulukuuta 2003)

Bulgaria lupautui sulkemaan Kozlodujin ydinvoimalan yksiköt 1 ja 2 vuoden 2002 loppuun mennessä energiaan liittyvän neuvotteluluvun alustavan päätökseen saattamisen puitteissa, mikä toteutui 18. marraskuuta 2002. Lisäksi Bulgaria lupautui sulkemaan yksiköt 3 ja 4 vuoteen 2006 mennessä. Niin sanotun ”vertaisarviointimekanismin” puitteissa unioni on Eurooppa-neuvoston tukemana valtuuttanut asiantuntijavaltuuskunnan matkustamaan Bulgariaan, kuten liittymisneuvotteluissa sovittiin. Valtuuskunta teki matkan 17.—19. marraskuuta 2003, ja neuvosto tarkastelee sen aikaansaamia tuloksia.

Sitoumus sulkea Ignalinan ydinvoimala Liettuassa ja Bohunicen ydinvoimalan V1 yksikkö Slovakiassa on sisällytetty liittymissopimuksen pöytäkirjoihin. Komissio aikoo ehdottaa, että Bulgarian liittymissopimukseen sisällytettäisiin Kozlodujin ydinvoimalaa koskevat vastaavanlaiset sulkemissitoumukset sopivan hetken tullen.

Komissio edellyttää, että maat pitävät täysin kiinni sulkemissitoumuksistaan osana unionin primaari-oikeutta, ja se aikoo edelleen seurata tarkoin sitoumusten noudattamista.

Tukeakseen ydinvoimaloiden käytöstä poistamiseen tähtääviä ponnisteluja ja selvittääkseen sulkemisen ja käytöstäpoiston jälkiseuraukset, yhteisö on tarjonnut vuoteen 2003 asti tehdyillä rahoituspäätöksillä tukea seuraavasti:

— Slovakia: 90 miljoonaa euroa

— Liettua: 210 miljoonaa euroa

— Bulgaria: 158,75 miljoonaa euroa.

Liittymisen jälkeisenä aikana Liettua saa vuosina 2004—2006 lisärahoitusapua 285 miljoonaa euroa yksikköjen käytöstä poistamiseksi. Lisäksi unioni antoi sitoumuksensa jatkaa asianmukaisen tuen maksamista Liettualle sen käytöstä poistamiseen tähtääviä ponnisteluja varten myös vuoden 2006 jälkeen.

Slovakian kohdalla rahoitustuen määrä vuosina 2004—2006 on 90 miljoonaa euroa. Unioni tunnustaa, että käytöstäpoistoon tähtäävän prosessin on jatkuttava myös vuoden 2006 jälkeen ja että nämä ponnistelut merkitsevät Slovakialle suurta taloudellista rasitetta. Tämä tilanne otetaan huomioon yhteisön tuen maksamista koskevissa päätöksissä tällä alalla myös vuoden 2006 jälkeen.

Bulgarialle jo maksettavaksi kaavaillut 158,75 miljoonaa euroa saattavat nousta 200 miljoonaan euroon budjettiviranomaisen päätöksen mukaan. Sen lisäksi, kun neuvottelut energialuvusta, jossa Bulgaria sitoutui sulkemaan yksiköt 3 ja 4 vuonna 2006, saatettiin alustavasti päätökseen, unioni ilmaisi olevansa valmis harkitsemaan lisätuen myöntämistä. Suuruudeltaan 212,5 miljoonan euron Euratom-laina yksiköiden 5 ja 6 nykyaikaistamiseksi on osa tukipakettia.

Tarjottavat määrärahat ohjataan voimaloiden käytöstäpoistoa koskevien rahastojen kautta, joita Euroopan jälleenrakennus- ja kehityspankki hallinnoi ja joihin muut avunantajat osallistuvat.

Käytöstä poistamista tukevan kolmen kansainvälisen rahaston säännöt sisältävät selkeitä ehtoja siitä, miten näiden ohjelmien käyttö riippuu käytöstä poistamiseen tähtäävien sitoumusten noudattamisesta.

Unionissa ydinvoimaloista vastaavat toimijat varaavat rahaa käytöstä poistamisesta ja tähän liittyvien radioaktiivisten jätteiden hoitamisesta aiheutuvien kulujen kattamiseksi. Näiden varojen määrää yleensä nostetaan laskemalla prosentti myydyn energian hinnasta. Käytöstä poistamisesta aiheutuvat kulut sisällytetään näin ollen energiantuotantokustannuksiin. Turvallisuusvaatimuksista voimaloissa tehtäviä muutoksia käsitellään yleensä investointeina, joihin näin ollen sovelletaan kunkin maan rahoitussääntöjä.